Nüüd heidame pilgu põlevkivielektrijaama sisemusse. Märkame põlevkivipunkrite galeriid, veskeid põlevkivi jahvatamiseks, katelde ja turbiinide rivi koos elektrigeneraatoritega, toite- ja kondensaadipumpi, erinevaid tüüpe soojusvaheteid, kilomeetrite ulatuses mitmeotstarbelisi torustikke jne. Põlevkivist elektri saamise tehnoloogiline skeem on järgmine. Põlevkivi läheb põlevkivipunkrist veskitesse, kus see jahvatatakse peeneks tolmuks. Põlevkivitolm koos õhuga suundub katlasse, kus toimub põlemine. Eraldunud soojus kandub läbi küttepindade üle nn katla vee-auru poolele, kus vesi muudetakse kõrget rõhku ja temperatuuri omavaks auruks. Kuum aur juhitakse auruturbiini, kus selle soojusenergia muundatakse mehhaaniliseks energiaks, mis väljendub turbiini võlli pöörlemises. Turbiini võllilt kantakse mehhaniline energia üle sellega ühenduses olevale elektrigeneraatori võllile. Turbiinist väljuv aur muundub vesijahutusega kondensaatorites tagasi veeks ning suunatakse toitepumpade abil uuesti katlasse järgmisesse tootmistsüklisse. Kateldest väljub põlemisgaas. Enne korstnatesse minekut läbib see tsüklonid ja elektrifiltri, mille abil toimub puhastamine lendtuhast.